הל"ל

עמותת הלל (שמה הרשמי: הלל יוצאים בשאלה) היא עמותה אשר קיימת מאז שנת 1991 שמטרתה לסייע ליוצאים בשאלה מהחברה החרדית בישראל. בחודש אוגוסט 2020 שינתה העמותה את שמה ל"הלל יוצאים בשאלה".

פעילות
 לעמותה ארבעה מרכזי פעילות, בירושלים, בתל אביב בחיפה ובראש פינה, בהם מתקיימת פעילות מגוונת הכוללת ארוחות ליל שבת, חוגים, שיעורים, מפגשי חברים וספרייה.
 העמותה מפעילה אתר אינטרנט בשתי שפות: עברית, אנגלית וקו פתוח - מוקד טלפוני ואינטרנטי הפועל חמישה ימים בשבוע בשעות קבועות ומהווה כתובת לייעוץ ויצירת קשר. בנוסף העמותה פעילה בכל ערוצי המדיה החברתית, פייסבוק, אינסטגרם, טיקטוק, לינקדין, ועוד

תחומי פעילות
תחומי הפעילות של העמותה המצוינים באתר הרשמי שלה הם:
 סיוע ליוצאים בתחילת דרכם בשיכון בדירות שבניהול העמותה ללא עלות. ומסייעת להם למצוא מקום עבודה, לאור העובדה שבמקרים רבים משפחותיהם מנתקות איתם קשר או לפחות נמנעות מסיוע כלכלי.
 העמותה נוהגת לקשר לכל יוצא המעוניין בכך מתנדב אישי שמלווה אותו. במקרים רבים נוצרים קשרים חברותיים בין היוצאים למתנדבים ומשפחותיהם, קשר הממשיך גם לאחר שהיוצא עובר את שלב ההסתגלות הראשון. בעבר הייתה העמותה מארגנת משפחה אומנת שתהיה בקשר עם היוצא ותארח אותו, ליוצאים שהיו מעוניינים בכך.
 ארוחות שישי בעזרת מתנדבים במרכזי הפעילות בירושלים, תל אביב, חיפה, וראש פינה בתדירות משתנה.
 פעילות חברתית וארוחת ערב בכל יום שלישי במרכזי הפעילות בירושלים, תל אביב, חיפה וראש פינה
 סיוע בהקמת קהילות עצמאיות ליוצאים ויוצאות בכל הארץ. לדוגמה: קהילת "יוצאים בפרדס" בפרדס חנה והסביבה ו"יוצאים בתקווה" - בפתח תקווה
 הענקת מלגות לימודים ליוצאים שלומדים לקראת תעודת בגרות ולתואר ראשון באוניברסיטה.
 ארגון סופי שבוע וטיולים ליוצאים ולמתנדבים, הכוללים סדנאות בנושאים שימושיים ושעשועי חברה. העמותה גם מקיימת בחגי חנוכה ופורים פעילויות חגיגיות משותפות. כמו כן מדי פעם מארגנת העמותה יציאה לערבי תרבות ופעילות חברתית במחירים מסובסדים המתקבלים כתרומות, פעילות זו כוללת יציאה להופעות תיאטרון, מחזות זמר, וערבי סרטים.
 ארוחות חג בראש השנה, בפסח ובכל שאר חגי ישראל.
 סיוע ליוצאים המשרתים בצה"ל בקבלת מעמד חייל בודד וקבלת זכויות אחרות המגיעות להם מצה"ל.
 שרות של ליווי בכלכלת המשפחה ליוצאים בשאלה. הליווי הוא באמצעות מתנדבים העוסקים במקצועות הכלכלה.
 טיפול פסיכולוגי בתשלום סמלי על ידי מטפלים מקצועיים.
 ייעוץ תעסוקתי.
 ריכוז פעילות מורים הנותנים שיעורים פרטיים במתמטיקה, אנגלית, ספרות, היסטוריה ועוד, בהתנדבות ומקשרת בינם לבין יוצאים.
מנכ"ל העמותה הוא יאיר הס (החל משנת 2013), והסמנכ"לית היא גלית רוזנבלט.

מאפיינים 
רובם של הפונים לעמותה הם צעירים בשנות העשרים לחייהם.

מספר היוצאים בשאלה העומדים בקשר עם העמותה נע סביב 3,500.

העמותה מתבססת על כ-1,500 מתנדבים, מערך המתנדבים כולל צעירים ומבוגרים כאחד המגיעים ממקומות שונים בחברה בהם חילונים ומסורתיים העוסקים במקצועות מגוונים. כחלק ממערך ההתנדבות, אנשים רבים תורמים ליוצאים הנתקלים בקשיים ציוד כגון: ביגוד, מחשבים, כלי בישול, מזרנים, ספרים וחפצים לבית.

חזון העמותה הוא חברה ישראלית שבה לכל צעירה וצעיר חרדים יש חופש לבחור את דרכם ואורח חייהם, תוך מימוש עצמי מלא.

היסטוריה 
בשנת 1991 התראיין שי הורוביץ, צעיר שיצא בשאלה, לתוכנית טלוויזיה וסיפר על רצונו להקים אגודה שתעזור ליוצאים לשאלה. את התוכנית ראו תמי ומיקי כהן שהיו חברים בארגון שנקרא תחיל"ה - תנועה חילונית ישראלית ליהדות הומניסטית. הם יצרו קשר עם שי הורוביץ ובעזרת סיוע כספי ראשוני של תחיל"ה הקימו יחד את האגודה. בין המייסדים היה גם רפי שפירא מקיבוץ עין שמר שסייע אז לקלוט יוצאים בקיבוצים של השומר הצעיר. כמו כן היה פעיל גם ישראל סגל וסיוע רב נתן גם ארנן יקותיאלי, שהיה חבר בסיעת מרצ בעיריית ירושלים.

בשנה הראשונה הגיעו להלל רק קומץ יוצאים שלרובם סודר מקום מגורים בקיבוצים. בין היוצאים שהגיעו אז היה גם איש הטלוויזיה והרדיו אדם שוב. במשך השנים גדלה הלל והתפתחה למאות יוצאים, מתנדבים ומעגל תומכים נרחב, בהם דליה רבין-פילוסוף ויוכי ברנדס.

כחצי שנה לאחר שהקים את האגודה חזר שי הורוביץ בתשובה ואף הקים את מנוף - המרכז למידע יהודי המנסה להילחם בתופעת היציאה לשאלה. כיום עמותת הלל מנוהלת על ידי ועד מנהל שנבחר בבחירות פנימיות, והיו"ר הוא אריה רוגל.

במאי 1999 נרשמה עמותה אחרת תחת שם זהה. עמותה של קבוצת עסקנים חרדים, בראשות משה דניאל רביץ, בנו של חבר הכנסת אברהם רביץ, שנרשמה תחת השם "ה.ל.ל עמותה ליוצאים לשאלה", אף שמטרתה הפוכה: לשכנע יוצאים לשאלה להישאר במסגרת החרדית. לאחר מאבק ממושך שונה שמה של העמותה החרדית.

בשנות ה-2000 גדל באופן משמעותי מספר הפונים לעמותה, והיא אף החלה לקבל פניות ממשפחות שלמות.

בשנים עברו העמותה לא קיבלה תמיכה ממשלתית והתקיימה מתרומות בלבד. ניסיונות חברי כנסת ממרצ ושינוי לאפשר לעמותה מימון ממשלתי לא צלחו. עם זאת, בשנת 2014, בעקבות פעילות של חה"כ עדי קול מסיעת יש עתיד, הועברו לעמותה שלושה מיליון שקלים מתקציב משרד הרווחה. כחלק משיתוף הפעולה עם המשרד הוחלט כי יוקם מנגנון תמיכה ארצי ליוצאים לשאלה נפתח סניף שלישי בצפון הארץ.

העמותה גם מבקשת שיינתן ליוצאים סל קליטה כשל עולים חדשים לאור הצרכים הדומים, כמו סיוע כלכלי והשלמת השכלה.

קישורים חיצוניים

הערות שוליים

ארגוני עזרה בישראל
ישראל: עמותות
ארגונים ליוצאים בשאלה